google/wiki40b huggingface dataset:
Polo

Polo on  pallimäng, milles kaks ratsameeskonda püüavad pikkade vasarataoliste keppide abil palli teineteise väravasse lüüa. 
Sõna 'polo' pärineb tiibeti keelest, kus sõna pulu tähendab palli. 
Kus see mäng sündinud on, täpselt ei teata. Ühtede andmete kohaselt on see mäng pärit Kesk-Aasiast, teiste väidete järgi Pärsiast või Hiinast. Euroopasse jõudis see mäng inglaste kaudu Aasiast. 
Polo oli olümpiamängude kavas 1900., 1908., 1920., 1924. ja 1936. aastal. Kolmekordne olümpiavõitja on Suurbritannia meeskond.
Kirilind (ajakiri)

Kirilind on ilukirjanduslik ajakiri, mis ilmus aastatel 1939–1940 korra kuus Tallinnas.
Ajakirja väljaandja oli o/ü Vaba Maa, vastutav toimetaja Hans Laanest. Kaastöötajaks oli Valve Ristkok, kaanepildid kujundas Werner Birkenfeldt. 
Ajakirjas leidus naljalugusid, nuputamisülesandeid ja ilukirjanduslikke jutukesi nii eesti kui ka välismaa autoritelt.
Peaminister Riigivanema ülesannetes

Peaminister Riigivanema ülesannetes oli Eesti riigipea ametinimetus aastail 1934–1937.
Uue põhiseaduse jõustumisega 24. jaanuaril 1934 lahutati riigipea ja valitsusjuhi ametikohad. Senine riigivanem Konstantin Päts hakkas täitma riigivanema (ametinimetusega Peaminister Riigivanema ülesannetes) ja peaministri (ametinimetusega Peaminister) ülesandeid. See olukord pidi kestma kuni 22. ja 23. aprillil 1934 valimisele kuuluva riigivanema ametisse astumiseni, kuid valimised lükati kuni kaitseseisukorra kogu riigis lõpuni edasi sama aasta 19. märtsil antud dekreediga ja jäid lõpuks toimumata.
Ühendades enda isikus nii riigipea kui ka valitsuse juhi ülesanded, oli Peaministril Riigivanema ülesannetes suuremad võimalused riigi juhtimises osaleda, kui hilisemal Vabariigi Presidendil ja Peaministril Vabariigi Presidendi ülesandeis. Samas ei saanud ta ametist vabastada valitsust, mille liige ta ise oli.
3. septembril 1937 võttis Konstantin Päts Üleminekuaja seaduse alusel endale Riigihoidja ametinimetuse, täites kuni 21. aprillini 1938 edasi riigivanema ja peaministri ülesandeid.

Riigivanema käsukiri nr. 1.

RT 1934, 8, 63.
24. jaanuaril 1934.
Eesti Vabariigi Põhiseaduse § 59 põhjal olen asunud Riigivanema ülesannete täitmisele, arvates 24. jaanuarist kell 00.00.
Riigivanema ülesannetes Peaminister K. Päts.
Douglase maakond (Illinois)

Ajalugu

Maakond moodustati 1859. aastal.
Surju vald (Pärnu kihelkond)

Surju vald (saksa keeles Surry) oli vald Pärnumaal Pärnu kihelkonnas. Vald eksisteeris 1866–1893 ja siis liideti see vald Uulu vallaga.
Selma Harrington

Selma Harrington (neiupõlvenimega Arnautović; sündinud 1955 Sarajevos, Jugoslaavias)  on Bosniast pärit arhitekt ja disainer, kes elab Iirimaal Dublinis. 2010-11 ja 2011-13 oli ta Euroopa Arhitektide Nõukogu (Architects' Council of Europe, ACE) president.

Elulugu

Selma Arnautović sündis ja kasvas Sarajevos. Ta õppis arhitektuuri Sarajevo Ülikoolis, mille lõpetas 1977. aastal bakalaureuse- ja 1985. aastal magistrikraadiga.
1978–91 töötas Selma Arnautović Sarajevos arhitekti, mööbli- ja tootedisainerina. 1991. aastal kolis ta Zimbabwe pealinna Hararesse, kus asutas sisearhitektuurile, disainile ja sisustusele spetsialiseerunud disainifirma (1993–99). Aastate vältel on ta loonud hotellide, kontorite ja elamute sisekujundust ning mööblidisaini Euroopas, Aafrikas ja Aasias. Ta elab ja töötab Dublinis. Selma Harrington on Iirimaa Kuningliku Arhitektide Instituudi (Royal Institute of Architects in Ireland, RIAI) liige ning Iiri delegatsiooni juht Euroopa Arhitektide Nõukogus.
Harrington on ka töötanud Euroopa Sisearhitektide Nõukogu peasekretärina (2004–08), Iirimaa Disainerite Instituudi (Institute of Designers in Ireland, IDI) presidendina 2003. aastal ning olnud Institute for Design and Disability in Irelandi (IDDI) aulaekur 2001. aastal. 2009. aastal valiti ta Euroopa Arhitektide Nõukogu presidendiks aastaiks 2010-11.
Köievedu

Köievedu on rahvalik jõu- ja osavusmäng, millest on välja kasvanud ka sportlik võistlus.
Kõige rohkem harrastasid köievedu meremehed, kellel igapäevases töös oli sageli vaja purjesid heisata ja langetada – mõlemat tehti köite sikutamise abil.
Köit veavad kaks meeskonda, kes kumbki hoiab kinni köie ühest otsast. Köie keskpaik ja sellest kummalgi pool 2 meetri kaugusel olevad kohad märgistatakse riideribaga, keskpaik peab jääma maha märgitud joone kohale. Veetakse kolm korda, pärast iga vedu pooled vahetuvad. Võidab see meeskond, kes tõmbab vastase 2 meetri märgi kaks korda üle keskjoone.
Köievedu oli 1900–1920 olümpiamängude kavas. Suurbritannia on ainsana saanud 2 kuldmedalit, ainsana 2 hõbemedalit ja kõige rohkem medaleid (5). 1904. aasta suveolümpiamängudel saavutasid USA meeskonnad kolmikvõidu ja 1908. aasta suveolümpiamängudel saavutas Suurbritannia kolmikvõidu.
Tänapäeval koordineerib köievedu kui spordiala Rahvusvaheline Köieveoföderatsioon, millel on 53 liikmesriiki, sealhulgas kõik Baltimaad, Venemaa ja Rootsi, kuid mitte Soome, Norra ja Taani.
Erkki Bahovski

Erkki Bahovski (sündinud 22. aprillil 1970) on eesti ajakirjanik, suhtekorraldaja ja tõlkija. Ta on lõpetanud Tartu Ülikooli ajaloo erialal 1999. aastal.
Kuni sügiseni 2008 töötas ta Postimehe ajakirjanikuna, seejärel asus pressitööle Euroopa Komisjoni Eesti esinduses. Alates 2014. aasta novembrist on ajakirja Diplomaatia peatoimetaja.
Erkki Bahovski on Martin Bahovski vanem vend.
Karla Liivola

Karla Evald Liivola (kuni 1935. aastani Karl Evald Krikmann; 31. mai 1889 Käru küla, Salla vald, Virumaa – 26. veebruar 1982 Perstorp, Rootsi) oli Eesti sõjaväelane (kolonelleitnant).
Belgradi lipp

Belgradi lipp põhineb aastal 1931 loodud Belgradi vapi kujundusel, mille autor on Serbia kunstnik Đorđe Andrejević-Kun. Lipul on kasutatud kolme Serbia lipu värvi: punast, sinist ja valget. Belgradi lipul kujutatu moodustab ka osa Belgradi vapist.

Värvide ja kujundite tähendus

Sinine sümboliseerib lootust ja usku paremasse tulevikku. Maapinna punane sümboliseerib Serbia rahva kannatusi ja võitlust vabaduse nimel. Kaks valget horisontaalset riba kujutavad Sava jõge ja Doonau jõge, mis on Belgradi tugevuse sümboliteks (vastavalt heraldika reeglitele on jõgesid kujutatud valgelt).
Kuna Belgradi serbiakeelne nimi Beograd tähendab "valget linna", on lipul ka valged müürid ja tornid. Müürid tähistavad kaubandusega tegelevat linna ja tornid ning avatud värav sümboliseerivad avatud turgu. Lipul kujutatud laev, milleks on Vana-Rooma trireem, on linna antiikaja perioodi sümbol.
Hamiltoni maakond (Tennessee)

Hamiltoni maakond (Hamilton County) on maakond USA-s Tennessee osariigis. Geograafilised koordinaadid on 35° 10′ N, 85° 12′ W
Maakonna halduskeskus ja suurim linn on Chattanooga.
Maakonna pindala on 1492 km², millest 85 km² moodustab veepindala.
Elanike arv oli 2010. aasta rahvaloenduse järgi 336 463. Aastal 2000 oli elanikke 307 896.

Ajalugu

Hamiltoni maakond moodustati 25. oktoobril 1819 Rhea maakonna osast. Maakond on nime saanud Ameerika Ühendriikide asutaja Alexander Hamiltoni järgi.
Erich Friedrich Carl Walter

Erich Friedrich Carl Walter (31. juuli/12. august 1894 Peterburi – 8. juuli 1981 Eichwalde) oli Eesti vaimulik.
Õppis aastatel 1904–1912 Peterburi Peetri koolis, aastatel 1912–1913 Peterburi Sõjaväemeditsiini Akadeemias. Tartu Ülikooli usuteaduskonnas õppis ta aastatel 1913–1916. Prooviaastal oli ta Peterburis. Ordineeriti 12. novembril 1917 Peterburis õpetajaks.
Oli aastal 1917 Peterburi Maarja koguduse adjunktõpetaja ja usuõpetaja ning ümbruskonna saksa kolooniate vikaarõpetaja. Aastal 1918 oli ta Narva Johannese koguduse vikaarõpetajaks ja usuõpetajaks. Aastatel 1919–1939 oli ta Tallinna Oleviste koguduse õpetaja ning Tallinna toomkooli ja Elisekooli (Elisenschule) usuõpetaja.
Lahkus aastal 1939 Saksamaale. Oli aastatel 1939–1945 luterlikuks vaimulikuks Posenis, pidades vahel teenistusi ka Riia toomkirikus. Aastatel 1945–1951 oli ta õpetajaks Güstrow' toomkirikus. Aastatel 1953–1963 oli õpetajaks Schwerinis. Jäi aastal 1963 emerituuri, suri Eichwaldes (Königs Wusterhauseni lähedal, Dahme-Spreewaldi kreisis, Brandenburgi liidumaal).
Oli jaanuaris 1930 IV Riigikogu koosseisus.

Isiklikku

Tema isa Karl Friedrich Walter oli Peterburi Jeesuse koguduse (läti kogudus) õpetaja, vanaisa Karl Reinhold Walter oli Ropaži koguduse õpetaja. Tema äi Wilhelm Eugen Leonhard Kentmann oli Kullamaa Püha Johannese koguduse õpetaja.
Jaan Kallas

Jaan Kallas (sündinud 18. veebruaril 1956 Tallinnas) on eesti tootmisjuht ja ametnik.
Ta lõpetas aastal 1974 Tallinna 20. Keskkooli ja aastal 1979 Tallinna Polütehnilise instituudi ühiskondliku toitlustamise tehnoloogia ja organiseerimise erialal.

Töökäik

Ta oli aastatel 1979–1983 restorani Tarvas juhataja. Aastatel 1983–1996 töötas ta Tartu Tarbijate Kooperatiivi Kaubamajas, sellest 1983–1985 asedirektorina ja 1983–1996 direktorina. Aastatel 1996–2001 oli ta Tartu Kaubamaja direktor, alates aastast 2002 AS Sangari juhatuse esimees ja AS Kalevi juhtkonna mentor. Aastatel 2003–2006 töötas ta Haridus- ja teadusministeeriumi kantslerina. Aastast 2007 on ta Põllumajanduse Registrite ja Informatsiooni Ameti peadirektor.
Volofikeelne Vikipeedia

Volofikeelne Vikipeedia (volofi keeles Wikipedia Wolof) on Vikipeedia volofikeelne versioon.
Volofikeelsele Vikipeediale pandi alus 2005. aastal.
Seal on 1314 artiklit, millega see on artiklite arvult 245. keeleversioon.
EMK Kärsa kogudus

EMK Kärsa kogudus on Põlva maakonnas Põlva vallas Kärsa külas tegutsev Eesti Metodisti Kiriku (EMK) kogudus. Kogudus kasutab Kärsa kirikut.
Kogudus registreeriti ametlikult 30. jaanuaril 1991.
Kogudust teenis 1991-2001 Olavi Ilumets ja aastast 2001 teenib kogudust Rein Laaneser.
Kunda laht

Kunda laht on laht Eesti põhjarannikul, Soome lahe mereosa. Laht külgneb Kunda linna ning Haljala ja Viru-Nigula vallaga.
Lahte suubuvad Kunda jõgi ja Toolse jõgi. Lahe rannikul asub Kunda sadam.
Roomardikas

Roomardikas (Donacia) on poilaste sugukonda kuuluv perekond mardikalisi.
Roomardikate erinevad liigid toituvad erinevate veetaimede lehtedest – valmikud pealpool vett, vastsed tavaliselt sama liiki taime veealustest osadest.
Perekonda kuulub 72 liiki.
Jaan Veanes

Jaan Veanes (14. mai 1947 Haapsalu – 16. mai 1994 Linköping, Rootsi) oli Eesti, Nõukogude Liidu ja Rootsi epeevehkleja.
Õppis Tallinna 7. Keskkoolis. Vehklemist hakkas harrastama 1960. aastal Kalevis Klavdi Jadlovski juhendamisel.
Tuli 1967 individuaalselt ning 1964, 1966 ja 1967 meeskondlikult Eesti NSV meistriks. Kuulus 1966–1971 Eesti NSV epeekoondisse. Ta võitis 1971 nii individuaalselt kui ka meeskondlikult esimese Tallinna Mõõga turniiri.
Ta sai 1967. aastal juunioride maailmameistrivõistlustel individuaalselt 7. koha. Ta oli 1971. aastast Nõukogude Liidu täiskasvanute koondise kandidaat.
Jäi 1971. aastal pärast turniiri Göteborgis Rootsi ja palus poliitilist varjupaika. Võitis Rootsi meistrina 1973. aastal Heidenheimi suurturniiri. Seejärel sai ta Nõukogude Liidu nõudel eluaegse võistluskeelu.
Töötas Rootsis muuhulgas ka vehklemistreenerina.

Isiklikku

Tema põrm maeti 28. oktoobril 1997 Tallinna Metsakalmistule.
Tagavere kihid

Tagavere kihid (inglise Tagavere Beds) on siluri ajastu Jaagarahu lademe Muhu kihistu kihid. Neid hakkas esimesena eristama Ago Aaloe aastal 1960.
Kihistiku stratotüüp on Tagavere paemurd. Kihid on oma nime saanud Tagavere küla järgi.
Karl Ipsberg

Vangistamine ja surm

Karl Ipsberg küüditati 14. juunil 1941. Ta hukati 27. juunil 1943 Vjatka vangilaagris.

Isiklikku

Tema abikaasa Angelika Kindsvater oli pärit ühest vanast volgasakslaste perekonnast (sündinud Saraatovi lähedal), poeg Aleksander Ipsberg oli skulptor. Tema kälimees oli eesti kirikuõpetaja Voldemar Sibbul.
Sveti Stefan

Geograafia

Saarel on 2-kilomeetrine rannikujoon Montenegro Aadria rannikujoonega. Saar paikneb Budva lõunaosas Pržno ja Sveti Stefani külade vahel. Sveti Stefani roosad liivarannad: Miločeri rand ning Queen’i rand on samuti osa rannikualast. Saare pindala on 12,400 m².

Ajalugu

Ajaloos on kõige varasem kirjalik informatsioon Sveti Stefanist kui Paštrovići kogukonna pealinnana, Paštrovići provints on iseseisev 12. sajandist. Paštrovići võttis vastu Veneetsia suveräänsust, kuna kardeti Türgi rünnakut. Nad säilitasid märkimisväärse autonoomia ega austanud Veneetsiat, vastutasuks alandas Paštrovići provints piraatide rünnakuid Veneetsia laevadele.
Stjepan Mitrov Ljubiša legendi jutustuse järgi oli linna kindlustus rahastatud pärast seda, kui Paštrovći röövis Türgi laevasid Jaz’i ees Barbossa Kotori piiramisel 1539. aastal. Linn oli maatasa tehtud lühikese aja jooksul Küprose sõjas. Veneetsia vabariik alustas ümber ehitamist 16. sajandil Sveti Stefani küla.  Küla sai varjupaigaks Aadria mere piraatidele. 
Esialgu oli saarel kindlusega 12 perekonda. 1800. aastatel oli küla saarel umbes 400 elanikku. Villa Miločer oli ehitatud 1934. ja 1936. aasta vahel suvemajana kuninganna Marija Karadordevicile (1900-1961). Villa oli renoveeritud kui osa Aman Sveti Stefani kuurordist, mis avanes 2008.-2009. aastatel. Villa on ümbritsetud 800 oliivipuuga ja selle pindala on üle 32 hektari.
Saare elanikkond langes 21. sajandi esimesel poolel, inimesed lahkusid, et minna sõtta või kolida välismaale. Neljasajast elanikust 19. sajandil oli 1945. aastaks alles ainult 20 inimest. Kommunistlik Jugoslaavia ametivõim muutis saare luksushotelliks ning pani allesjäänud elanikkonna elama maismaale, mistõttu sai saarest eksklusiivne kuurort. Kuurortit külastasid maailma tipptasemel eliidid.
Saarel muudeti üks neljast kirikust (Praskvica klooster) kasiinoks kommunistidele. Paljud kuulsused külastasid kuurortkeskust, kaasa arvatud Orson Welles, Elizabeth Taylor, Sophia Loren, Marilyn Monroe, printsess Margaret, Carlo Ponti, Ingemar Stenmark ja Kirk Douglas. Inimesed kirjeldasid seda kui seitsmekümnendate Aadria mere mänguala mägisel poolsaarel, mis on vaevu mandriosaga ühendatud. See oli samuti ka hoone poliitilistele konverentsidele ning aeg-ajalt malesaali hoone, kus käisid tippklassi mängijad nagu Boris Spassky ja Bobby Fischer. Kuid, Jugoslaavia lahku minek 1990. aastatel põhjustas kuurorthoonele allakäigu.
Montenegro valitsus tegi ettepaneku taastada saare kunagine võlu. Valitsus allkirjastas lepingu Aman Resortsiga 2007. aastal ning renoveeritud kuurort sai valmis 2009. aastal. Aman Sveti Stefanil on 30-aastane rendileping. 13. juulil 2010. aastal pidas Andrea Bocelli kontserti kuurorthoones, et tähistada hotelli kuldset juubelit. 2014. aasta juulis abiellus tennisemeister Novak Djokovic Jelena Ristić’iga Sveti Stefanis.

Hooned

Aman Sveti Stefan kuurortasulal on 50 tuba. Kaheksast sviidist Villa Miločeris on kaks kuninganna Marija sviidid, mis moodustavad juurdeehitise. Peamine hoone söögikoht on The Piazza, mis koosneb Tavernast, Enotecast, Pasticceriast, Antipasti baarist ning suitsetajate ruumist.
Nikolai Trubetskoi

Nikolai Sergejevitš Trubetskoi (Никола́й Серге́евич Трубецко́й, 16. aprill 1890 Moskva – 25. juuni 1938 Viin) oli vene lingvist.
Aastal 1920 emigreerus Nikolai Trubetskoi Bulgaariasse ja pidas loenguid aastail 1920–1922 Sofia ülikoolis.
Aastail 1922–1938 oli Nikolai Trubetskoi Viini ülikooli slaavi filoloogia professor.
Eriti oluline on olnud tema panus fonoloogiasse. Tema peateos on "Fonoloogia alused"  ("Grundzüge der Phonologie", 1939).
Tema tööd olid üheks keskseks aluseks Praha lingvistilise ringi käsitlusele strukturaallingvistikast.

Pere

Nikolai Trubetskoi kuulus leedu päritolu Vene Trubetskoide aadlisuguvõsasse. Tema isa vürst Sergei Trubetskoi oli filosoof.
Leonid Barkov

Leonid Barkov (Барков Леонид Иванович) (20. aprill 1928 –) oli nõukogude riigiametnik ning Eesti NSV ja NSV Liidu Riikliku Julgeoleku Komitee uurimisosakonna ülem, kindralmajor ja Eesti 1940. aastate sündmusi kajastavate raamatute autor. Eesti NSV teeneline jurist 1966.
Kevad Oderil (film)

Sisu

Filmi tegevus toimub Teise maailmasõja lõpus Saksamaal. Major Lubentsov kohtab sõjaväearst Tanja Koltsovat, kellega nad olid 1941. aastal rindel kohtunud. Seejärel läksid nende teed lahku, 1945. aasta aprillis Oderi forsseerimise ajal kohtuvad nad jälle.
Habitare fratres in unum

"Habitare fratres in unum" on eesti helilooja Arvo Pärdi 2012. aastal loodud teos. Teos on pühendatud Josef Stanislaw Durekile. Muusikateose pikkus on 2 minutit. Teose kandis esimest korda ette Vox Clamantis (dirigent Jaan-Eik Tulve) 17. novembril 2012 Pariisis.
Ülemiste kaubajaam

Ülemiste kaubajaam on kaubajaam Tallinnas Ülemiste järvest 1 km kirdes, Ülemiste ja Vesse reisirongipeatuste vahel.
Ohtlike olukordade tarvis on paigaldatud häiresireen.

Ajalugu

Ülemiste (algse nimega Lasna) jaama ja Nõmme-Väike raudteejaama kasutati kaupade ümberlaadimiseks laiarööpmeliste ja kitsarööpmeliste vagunite vahel. Näiteks Rahumäe viadukti remondi ajal 1934. aasta kevadel võimaldati vedada ainult kiireltriknevaid kaupu erandkorras kahekordse ümberlaadimisega.
Juhan Suurkivi

Juhan Suurkivi (kuni 1936. aastani Johannes Steinberg; 5. oktoober 1915 Pilistvere – 16. september 2004 Clearwater) oli eesti vaimulik.
Lõpetas aastal 1934 Viljandi poeglaste gümnaasiumi. Õppis aastatel 1936–1940 Tartu Ülikooli usuteaduskonnas. Tunnistati aastal 1942 usuteaduskonna lõpetanuks. Oli prooviaastal Pilistvere Andrease koguduses. Ordineeriti õpetajaks 16. mail 1943 Tallinna Toomkirikus (ordineerijaks piiskop Johan Kõpp, assisteerijaks oma isa Bernhard Steinberg).
Aastal 1943 määrati ta teenima Narva Aleksandri kogudust. Ent jaanuaris 1944 pidi ta Narvast lahkuma Tallinna. Pool aastat hiljem tuli jälle lahkuda ja asuda sõjapõgenikuna Saksamaale. Pärast sõja lõppu teenis ta aastatel 1946–1950 Eesti vahikompaniis vaimulikuna. Aastal 1950 asus ta Saksamaalt USA-sse, kus ta asus United Lutheran Church in America teenistusse Philadelphias (Ameerika Luteriusu Kiriku teenistuses oli ta aastatel 1952–1982), teenides 1950–1952 E.E.L.K. Philadelphia ja Seabrooki kogudust. Uuesti teenis ta Philadelphia kogudust aastatel 1966–1982. 12. jaanuaril 1986 introdutseeris Konrad Veem ta Lõuna-Florida Pauluse koguduse õpetajaks ja 14. jaanuaril 1986 vastasutatud Kesk-Florida koguduse õpetajaks. Aastatel 1996–2001 oli ta E.E.L.K. USA Chicago praostkonna praost.

Isiklikku

Tema isa oli Pilistvere Andrease koguduse õpetaja Bernhard Steinberg, õemees Hans Rebane oli Kirbla, Halliste ja Jõhvi Mihkli koguduse õpetaja. Õepoeg Priit Rebane on Kesk-Florida koguduse õpetaja.
Chichi

Chichi (ka Chi-chi, tõlkes 'nibu' või 'rind') on väga vanade hõlmikpuude okste alumistel külgedel ja tüvel suunaga allapoole kasvavad moodustised. Nende silinderjate puidumoodustiste pikkus võib ulatuda kuni 5 ja ümbermõõt 2 meetrini.
Chichidel on koht Jaapani muistendis, kuid nende areng ja talitlus ning ülesanded pole puu-uurijatele käesoleval selged. Arvatakse, et need on hõlmikpuu iseuuenevad kasvavad vegetatiivsed moodustised - kasvumügarikud, mis võivad esineda kas 'sõlmekestena' või pikkade, otsast ümarate, silinderjate torudena. Kokkupuutel maapinnaga kasvatavad need juured ja võsud ja lehed.
Chichide varasem inglikeelne termin oli Burrs. Henry John Elwes ja Augustine Henry on nähtust täheldanud ka Kew Kuninglikus botaanikaaias (London) kasvaval hõlmikpuul.
Chichisid kirjeldati esmakordselt jaapanlaste poolt 1892. aastal. Fujii avaldas oma kirjelduse 1895. aastal Tokyo. Bot. Mag. lk 444.
Päinurme vald

Päinurme vald (saksa keeles Assik) oli vald Järvamaal Peetri kihelkonnas. Vald eksisteeris 1875–1892 ja siis liideti see vald Koigi vallaga.
Eliud Williams

Eliud Thaddeus Williams (sündinud 21. augustil 1948) on Dominica riigiametnik ja poliitik.
Ta oli 17. septembrist 2012 kuni 2. oktoobrini 2013 Dominica president.
Williams on pika staažiga riigiametnik. Ta lõpetas 1985. aastal Lääne-India Ülikooli bakalaureusekraadiga raamatupidamises ja kaitses 1995. aastal samas ülikoolis magistrikraadi ärijuhtimises. Aastatel 1987–2004 töötas ta kantslerina mitmes Dominica ministeeriumis.
Kui president Nicholas Liverpool halva tervise tõttu ametist lahkus, valiti Williams Dominica Tööpartei kandidaadina 17. septembril 2012 parlamendis presidendiks. Williams valiti presidendiks ühehäälselt, sest peamine opositsioonierakond Ühinenud Töölispartei pidas valimisi põhiseadusega vastuolus olevateks ja boikoteeris neid.
Terve Mõistuse Sündikaat

Terve Mõistuse Sündikaat (TMS) on parempoolseid, konservatiivseid ja rahvuslikke arvamusartikleid ning uudiseid avaldav internetiportaal, mis alustas tööd 2005. aasta oktoobris.
Portaali tegevtoimetajaks on Martin Helme.
New Yorgi Eesti Haridusselts

New Yorgi Eesti Haridusselts on USAs New Yorgis tegutsev Ameerika eestlaste haridusselts. Seltsi eesmärk on muu hulgas säilitada eesti kultuuri USAs. Seltsile kuulub New Yorgi Eesti Maja.
Selts asutati 7. detsembril 1929.
Laine Mesikäpp

Laine Mesikäpp (27. veebruar 1917 Adila – 5. mai 2012) oli eesti näitleja.
Ta õppis aastatel 1932–1936 Tallinna 1. tütarlastegümnaasiumis.
Ta alustas näitlejatööd 1942 Endla teatris, kus tema esimene roll oli Maret Vaa "Toomas Nipernaadis". Aastatel 1944–1949 töötas Mesikäpp Estonias ja aastatel 1949–1992 Draamateatris.
Mesikäpa parimateks teatrirollideks peetakse Emmat lavastuses "Härra Punttila ja tema sulane Mati", Maijat "Parvepoistes" ning Mardi-Ristet "Muhu monoloogides".
Alates 1947. aastast esines Laine Mesikäpp ka kõigil laulupidudel ja rahvakunstiõhtutel ning paikkondlikel laulupidudel leelotajana.
Ta kandis poolsada aastat tantsuema Anna Raudkatsi prossi, rahvalauljate talismani.
Ta oli ka rahvakunstiansambli Leigarid liige.
Terminal (film 2004)

Sisu

Viktor Navorski saabub Ida-Euroopast New Yorgi JFK lennujaama ja avastab saabumisel, et tema pass on tühistatud, sest ta riigis on puhkenud kodusõda ning USA ajutiselt ei tunnusta kodusõjas riiki. Kuna Navorskist on seega saanud kodakondsuseta isik, ei luba piirivalve teda USA pinnale ja samuti ei saa ta ka kodumaale tagasi pöörduda. Navorski asub seejärel teadmata ajaks terminali elama, et sõja lõppemisel koju tagasi pöörduda.
Andres Raja

Andres Raja (sündinud 2. juunil 1982 Leningradis) on Eesti kergejõustiklane (kümnevõistlus).
Andres alustas mitmevõistluse treeninguid alles 2004. aastal. Tema treener on Andrei Nazarov, varem oli Remigija Nazarovienė.
2008. aasta suveolümpiamängudel sai ta isikliku rekordiga (8118 punkti) 12. koha.
2009. aasta maailmameistrivõistlustel parandas ta oma isiklikku rekordit ühe punktiga (8119) ning sai 15. koha.
2. veebruaril 2013 teatas Andres Raja, et loobub tippspordist. 29. juunil ja 30. juunil 2013 osales Raja mitmevõistluse karikavõistluste superliigas Eesti koondise koosseisus, kus ta sai üldarvestuses 7909 punktiga 6. koha .

Isiklikku

Andres Raja on 187 cm pikk ja kaalub 80 kg.
Nebojša Stefanović

Nebojša Stefanović (serbia keeles Небојша Стефановић; sündinud 20. novembril 1976 Belgradis) on Serbia poliitik.
Ta lõpetas Belgradi 9. gümnaasiumi ja Belgradi eraülikoolis Megatrend Ülikool äriteaduskonna. Ta on töötanud erafirmades ning tegelenud arvutitarvete müügi ja turundusega.
Ta oli septembrini 2008 Serbia Radikaalse Partei liige. Seejärel on ta Serbia Progressiivse Partei liige. Ta on olnud Serbia parlamendi liige, olles kaubandus- ja turismikomisjoni esimees. 23. juulist 2012 kuni 16. aprillini 2014 oli ta Serbia parlamendi spiiker. 27. aprillist 2014 on ta Serbia siseminister (Aleksandar Vučići valitsuses).
Släm

Släm oli Eesti tantsumuusika ansambel, mis oli tuntud oma skandaalsete laulude poolest. Ansambli produtsent oli Meelis Eskola.
Ansambli solistid olid Jaanika Merelaht ja Mariliis Loos.
Miroslav Rõskevitš

Miroslav Rõskevitš (sündinud 21. juunil 1986 Tallinnas) on Eesti jalgpallur.
Ta on mänginud mitmetes Eesti klubides. Aastal 2010 mängis ta klubis FC Ajax Lasnamäe. Aastast 2012 mängib ta Taani (Fääri saarte) klubis Suðuroy.